title: Komisjoni delegeeritud direktiiv (EL) 2021/802, 12. märts 2021, millega muudetakse nõukogu raamotsuse 2004/757/JSK lisa uute psühhoaktiivsete ainete metüül-3,3-dimetüül-2-{[1-(pent-4-een-1-üül)-1H-indasool-3-karbonüül]amino}butanaat (MDMB-4en-PINACA) ja metüül-2-{[1-(4-fluorobutüül)-1H-indool-3-karbonüül]amino}-3,3-dimetüülbutanoaat (4F-MDMB-BICA) lisamiseks uimasti määratlusse

text:
                  20.5.2021

                  ET

                  Euroopa Liidu Teataja

                  L 178/1

         KOMISJONI DELEGEERITUD DIREKTIIV (EL) 2021/802,
         12. märts 2021,
         millega muudetakse nõukogu raamotsuse 2004/757/JSK lisa uute psühhoaktiivsete ainete metüül-3,3-dimetüül-2-{[1-(pent-4-een-1-üül)-1H-indasool-3-karbonüül]amino}butanaat (MDMB-4en-PINACA) ja metüül-2-{[1-(4-fluorobutüül)-1H-indool-3-karbonüül]amino}-3,3-dimetüülbutanoaat (4F-MDMB-BICA) lisamiseks uimasti määratlusse
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 25. oktoobri 2004. aasta raamotsust 2004/757/JSK, millega kehtestatakse miinimumeeskirjad ebaseadusliku uimastiäri kuriteokoosseisu ja karistuste kohta, (1) eriti selle artikli 1a lõiget 1,
         ning arvestades järgmist:

                     (1)

                     Euroopa Narkootikumide ja Narkomaania Seirekeskuse teaduskomitee, mille koosseisu suurendati vastavalt Euroopa Parlamendi ja nõukogu määruse (EÜ) nr 1920/2006 (2) artikli 5c lõikes 4 sätestatud menetlusele, koostas sama määruse artikli 5c kohaselt riskihindamisaruanded uute psühhoaktiivsete ainete metüül-3,3-dimetüül-2-{[1-(pent-4-een-1-üül)-1H-indasool-3-karbonüül]amino}butanaat (edaspidi „MDMB-4en-PINACA“) ja metüül-2-{[1-(4-fluorobutüül)-1H-indool-3-karbonüül]amino}-3,3-dimetüülbutanoaat (edaspidi „4F-MDMB-BICA“) kohta. Seirekeskus esitas riskihindamisaruanded komisjonile ja liikmesriikidele 9. detsembril 2020.

                     (2)

                     MDMB-4en-PINACA ja 4F-MDMB-BICA on sünteetilised kannabinoidretseptori agonistid (sünteetilised kannabinoidid). Need avaldavad sarnast mõju nagu kanepi peamine psühhoaktiivne toimeaine THC, kuid nende toksilisus on eluohtlik. Kuna nende kahe aine toime on väga tugev, kaasneb nendega väga suur mürgistuse oht.

                     (3)

                     MDMB-4en-PINACA on Euroopa Liidus olnud kättesaadav alates vähemalt 2017. aastast ning seda on avastatud 20 liikmesriigis, kusjuures nende liikmesriikide arv, kus ainet esimest korda tuvastati, suurenes märkimisväärselt 2019. aastal. 2020. aastal suurenes oluliselt tollis konfiskeeritud MDMB-4en-PINACA kogus. 20 liikmesriiki on teatanud kokku 389 konfiskeerimisest (3). Lisaks teatasid kuus liikmesriiki 15 võetud proovist ja üks liikmesriik teatas 28 bioloogilisest proovist. Kuna on laboreid, kus MDMB-4en-PINACA esinemist korrapäraselt ei kontrollita, on aine avastamine üldiselt tõenäoliselt puudulik. Enamikel juhtudel konfiskeeriti aine pulbrina ja suitsetamissegudena, kuid seda leiti ka immutatud paberina, sealhulgas kuivatuspaberil, vedelal kujul ja muul mittespetsiifilisel kujul.

                     (4)

                     Kaks liikmesriiki on teatanud kaheteistkümnest MDMB-4en-PINACAga seotud surmajuhtumist. Kuna on laboreid, kus selle aine esinemist regulaarselt ei kontrollita, võib arvata, et nii mürgistuste kui ka surmajuhtumite avastamine ja nendest teatamine on tõenäoliselt puudulik.

                     (5)

                     4F-MDMB-BICA on liidus olnud kättesaadav alates vähemalt 2020. aasta oktoobrist ning seda on avastatud 11 liikmesriigis. 11 liikmesriiki on teatanud kokku 94 konfiskeerimisest (4). Lisaks teatas üks liikmesriik ühest võetud proovist ja üks liikmesriik teatas 126 bioloogilisest proovist. Kuna 4F-MDMB-BICA on turul uudne, siis selle esinemist ei kontrollita korrapäraselt ning seetõttu on aine avastamine tõenäoliselt puudulik. Enamikel juhtudel konfiskeeriti aine pulbrina, suitsetamissegudena ja kuivatuspaberil, kuid seda leiti ka vedelal kujul ja muul mittespetsiifilisel kujul.

                     (6)

                     Ühes liikmesriigis on ajavahemikus 2020. aasta maist augustini teatatud 21st 4F-MDMB- BICAga seotud surmajuhtumist. Nii mürgistuste kui ka surmajuhtumite avastamine ja nendest teatamine on tõenäoliselt puudulik, sest aine esinemist ei kontrollita korrapäraselt, kuna aine ilmus liidu turule alles hiljuti.

                     (7)

                     Paistab, et MDMB-4en-PINACA ja 4F-MDMB-BICA müüakse interneti teel nii väikestes kui ka hulgikogustes kanepi ja kontrollitud sünteetiliste kannabinoidide seadusliku aseainena, peamiselt kasutusvalmis tootena, näiteks suitsetamissegudena, e-vedelikena või immutatud paberi kujul.

                     (8)

                     Puuduvad otsesed tõendid, mis näitaksid organiseeritud kuritegevuse võimalikku seotust MDMB-4en-PINACA ja 4F-MDMB-BICA tootmise, levitamise (salakaubaveo) ja tarnimisega liidus.

                     (9)

                     MDMB-4en-PINACA-l ja 4F-MDMB-BICA-l puudub liidus (ja paistab, et ka mujal) tunnustatud meditsiiniline kasutus inimtervishoius või veterinaarias. Miski ei viita sellele, et kõnealustel ainetel oleks muud kasutusotstarvet peale kasutamise analüütilise võrdlusstandardina ja teadusuuringutes.

                     (10)

                     Riskihindamisaruannetest nähtub, et üksikisiku ja rahvatervise- ning sotsiaalsete riskide kohta andmete puudumise tõttu tuleks mitmetele MDMB-4en-PINACA ja 4F-MDMB-BICA-ga seotud küsimustele vastamiseks teha täiendavaid uuringuid. Olemasoleva teabe põhjal võib oletada, et MDMB-4en-PINACA ja 4F-MDMB-BICA tarbimine kahjustab tervist nende ägeda mürgisuse, ületarbimisohu ning sõltuvuse tekitamise potentsiaali tõttu. Sellist tervisekahju peetakse eluohtlikuks. MDMB-4en-PINACA ja 4F-MDMB-BICA sotsiaalsete riskide kohta puudub konkreetne teave. Seetõttu on MDMB-4en-PINACA ja 4F-MDMB-BICA lisamine uimasti määratlusse põhjendatud.

                     (11)

                     MDMB-4en-PINACA ja 4F-MDMB-BICA ei ole loetletud ÜRO 1961. aasta narkootiliste ainete ühtse konventsiooni (muudetud 1972. aasta protokolliga) ega ÜRO 1971. aasta psühhotroopsete ainete konventsiooni alusel kontrollitava ainena. 4F-MDMB-BICA suhtes ei ole praegu käimas hindamist ÜRO süsteemis, MDMB-4en-PINACA on soovitatud kanda loetellu ka ÜRO süsteemis. Siiski on piisavalt tõendeid selle kohta, et selle aine lisamine uimasti määratlusse ka liidu õiguse alusel on kiireloomuline.

                     (12)

                     Üheksa liikmesriiki on kehtestanud MDMB-4en-PINACA suhtes kontrolli riiklike uimastikontrolli õigusaktide alusel, neli liikmesriiki uusi psühhoaktiivseid aineid käsitlevate õigusaktide alusel ning üks liikmesriik muude õigusaktide alusel. Seitse liikmesriiki on kehtestanud 4F-MDMB-BICA suhtes kontrolli riiklike uimastikontrolli õigusaktide alusel, neli liikmesriiki uusi psühhoaktiivseid aineid käsitlevate õigusaktide alusel ning üks liikmesriik muude õigusaktide alusel. Võttes arvesse, et need riiklikud kontrollimeetmed on juba kehtestatud, aitaks MDMB-4en-PINACA ja 4F-MDMB-BICA lisamine uimasti määratlusse (mis omakorda tähendaks nende hõlmamist raamotsuses 2004/757/JSK määratletud kuritegusid ja karistusi käsitlevate sätetega) vältida takistuste tekkimist piiriüleses õiguskaitses ja õigusalases koostöös ning aitaks kaitsta riskide eest, mida nende ainete kättesaadavus ja kasutamine võivad põhjustada.

                     (13)

                     Kuna delegeeritud õigusakti vastuvõtmise õiguse kasutamise tingimused on täidetud ja menetlust on järgitud, tuleks vastu võtta delegeeritud direktiiv, et lisada MDMB-4en-PINACA ja 4F-MDMB-BICA raamotsuse 2004/757/JSK lisasse, mis omakorda tähendab nende ainete hõlmamist ebaseaduslikku uimastikaubandust käsitlevate liidu kriminaalõiguse normidega.

                     (14)

                     Raamotsus 2004/757/JSK, mida on muudetud Euroopa Parlamendi ja nõukogu direktiiviga (EL) 2017/2103, (5) on Iirimaa jaoks siduv ning seetõttu osaleb ta käesoleva otsuse vastuvõtmisel ja kohaldamisel.

                     (15)

                     Taani suhtes on siduv raamotsus 2004/757/JSK, nagu seda kohaldati kuni 21. novembrini 2018, kuid mitte direktiiv (EL) 2017/2103. Taani ei osale seetõttu käesoleva määruse vastuvõtmisel ja kohaldamisel ning see ei ole tema suhtes siduv ega kohaldatav.

                     (16)

                     Kooskõlas liikmesriikide ja komisjoni 28. septembri 2011. aasta ühise poliitilise deklaratsiooniga selgitavate dokumentide kohta (6) kohustuvad liikmesriigid põhjendatud juhtudel lisama ülevõtmismeetmeid käsitlevale teatele ühe või mitu dokumenti, milles selgitatakse seost direktiivi osade ja ülevõtvate liikmesriigi õigusaktide vastavate osade vahel.

                     (17)

                     Raamotsust 2004/757/JSK tuleks seetõttu vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Raamotsuse 2004/757/JSK muutmine
            Raamotsuse 2004/757/JSK lisasse lisatakse punktid 18 ja 19:

                        „18.

                        Metüül-3,3-dimetüül-2-{[1-(pent-4-een-1-üül)-1H-indasool-3-karbonüül]amino}butanaat (MDMB-4en-PINACA) (*).

                        19.

                        Metüül-2-{[1-(4-fluorobutüül)-1H-indool-3-karbonüül]amino}-3,3-dimetüülbutanoaat (4F-MDMB-BICA) (*).

            Artikkel 2
            Ülevõtmine

               1.   Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 9. detsembriks 2021. Nad edastavad kõnealuste normide teksti viivitamata komisjonile.
               Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

            Artikkel 3
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Käesolev direktiiv on adresseeritud liikmesriikidele kooskõlas aluslepingutega.

            Brüssel, 12. märts 2021

                  Komisjoni nimel

                  president

               Ursula VON DER LEYEN

            (1)  ELT L 335, 11.11.2004, lk 8.

            (2)  Euroopa Parlamendi ja nõukogu 12. detsembri 2006. aasta määrus (EÜ) nr 1920/2006 Euroopa Narkootikumide ja Narkomaania Seirekeskuse kohta (ELT L 376, 27.12.2006, lk 1).

            (3)  Lisaks teatas Ühendkuningriik 380 konfiskeerimisest, Norra ühest konfiskeerimisest ja Türgi 663 konfiskeerimisest.

            (4)  Lisaks teatas Ühendkuningriik 17 konfiskeerimisest.

            (5)  Euroopa Parlamendi ja nõukogu 15. novembri 2017. aasta direktiiv (EL) 2017/2103, millega muudetakse nõukogu raamotsust 2004/757/JSK uute psühhoaktiivsete ainete lisamiseks uimasti määratlusse ja tunnistatakse kehtetuks nõukogu otsus 2005/387/JSK (ELT L 305, 21.11.2017, lk 12).

            (6)  ELT C 369, 17.12.2011, lk 14.


title: Nõukogu direktiiv (EL) 2022/890, 3. juuni 2022, millega muudetakse direktiivi 2006/112/EÜ seoses vabatahtliku pöördmaksustamise kohaldamisaja pikendamisega teatavate pettusealdiste kaupade ja teenuste tarnete suhtes ning käibemaksupettuste vastase kiirreageerimismehhanismi kohaldamisaja pikendamisega

text:
                  8.6.2022

                  ET

                  Euroopa Liidu Teataja

                  L 155/1

         NÕUKOGU DIREKTIIV (EL) 2022/890,
         3. juuni 2022,
         millega muudetakse direktiivi 2006/112/EÜ seoses vabatahtliku pöördmaksustamise kohaldamisaja pikendamisega teatavate pettusealdiste kaupade ja teenuste tarnete suhtes ning käibemaksupettuste vastase kiirreageerimismehhanismi kohaldamisaja pikendamisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 113,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Parlamendi arvamust (1),
         võttes arvesse Euroopa Majandus- ja Sotsiaalkomitee arvamust (2),
         toimides seadusandliku erimenetluse kohaselt
         ning arvestades järgmist:

                     (1)

                     Maksupettused käibemaksu valdkonnas põhjustavad märkimisväärset kahju eelarvele ja mõjutavad siseturu toimimist.

                     (2)

                     Nõukogu direktiiviga 2006/112/EÜ (3) võimaldatakse liikmesriikidel kasutada käibemaksustamisel pöördmaksustamist selliste eelnevalt kindlaks määratud kaupade tarnimise ja teenuste osutamise suhtes, mille puhul on tõenäolised pettused ning eelkõige varifirmadega seotud ühendusesisesed pettused. Kõnealuse direktiiviga nähakse samuti ette kiirreageerimismehhanismi erimeede, mille kohaselt võivad liikmesriikid teatavatel rangetel tingimustel kasutada kiiremat menetlust, mis võimaldab kehtestada pöördmaksustamist, mille tulemuseks on asjakohasem ja tõhusam reageerimine ootamatutele ja suuremahulistele pettustele. Nii pöördmaksustamise kui ka kiirreageerimismehhanismi kohaldamisaeg lõpeb 30. juunil 2022.

                     (3)

                     Komisjon võttis vastu kaks seadusandlikku ettepanekut lõpliku käibemaksusüsteemi kehtestamiseks, mille eesmärk on anda varifirmadega seotud pettustele igakülgne vastulöök. Nende ettepanekute üle, mis algselt pidid jõustuma 1. juulil 2022, peetakse nõukogus veel läbirääkimisi ning on ette näha, et neid ei võeta enne nimetatud kuupäeva vastu ning samuti ei jõustu need nimetatud kuupäeval.

                     (4)

                     Oma 8. märtsi 2018. aasta aruandes nõukogule ja Euroopa Parlamendile, mis käsitleb direktiivi 2006/112/EÜ artiklite 199a ja 199b mõju pettusevastasele võitlusele, märgib komisjon, et üldiselt leiavad liikmesriigid ja sidusrühmad, et pöördmaksustamine on käibemaksupettuste vastu võitlemisel tulemuslik ajutine vahend. Lisaks pidasid liikmesriigid kiirreageerimismehhanismi kasulikuks vahendiks ja ettevaatusabinõuks erandlike käibemaksupettuste vastu. Sellest ajast alates ei ole ELi käibemaksusüsteemis pöördmaksustamise kohaldamise õiguslikke ega praktilisi tingimusi muudetud. Drektiivi 2006/112/EÜ ei ole oluliselt muudetud ka selleks, et lahendada varifirmadega seotud pettuste probleem struktuursemal viisil. Seetõttu on mõistlik eeldada, et aruandes esitatud järeldused ja kaalutlused kehtivad suures osas endiselt.

                     (5)

                     Eelnevast nähtub, et pöördmaksustamine ja kiirreageerimismehhanism on olnud kasulikud ajutiste ja sihipäraste meetmetena. Nende aegumine jätaks liikmesriigid ilma tõhusast pettusevastase võitluse vahendist. Pöördmaksustamise ja kiirreageerimismehhanismi kohaldamisaega tuleks seetõttu pikendada veel üheks piiratud ajavahemikuks, et nõukogus oleks võimalik pidada läbirääkimisi lõpliku käibemaksusüsteemi üle ning et oleks võimalik jätkata maksudest kõrvalehoidumise vastu võitlemise vahendite ja ajakohastatud aruandluseeskirjade väljatöötamist, mis vahepeal vastu võetaks.

                     (6)

                     Kuna käesoleva määruse eesmärki, nimelt säilitada tõhusaid pettusevastase võitluse vahendeid, ei suuda liikmesriigid piisavalt saavutada, küll aga saab seda meetme mõju tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega.

                     (7)

                     Seepärast tuleks direktiivi 2006/112/EÜ vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2006/112/EÜ muudetakse järgmiselt.

                        1)

                        Artiklit 199a muudetakse järgmiselt:

                                    a)

                                    lõike 1 sissejuhatav osa asendatakse järgmisega:
                                    „Kuni 31. detsembrini 2026 võivad liikmesriigid ette näha, et käibemaksu on kohustatud tasuma maksukohustuslane, kellele tehakse mõni järgmistest tarnetest:“;

                                    b)

                                    lõiked 3, 4 ja 5 jäetakse välja;

                        2)

                        artikli 199b lõige 6 asendatakse järgmisega:

                           „6.   Lõikes 1 sätestatud kiirreageerimismehhanismi erimeedet kohaldatakse kuni 31. detsembrini 2026.“

            Artikkel 2
            Käesolev direktiiv jõustub kolmandal päeval pärast selle avaldamist Euroopa Liidu Teatajas.

            Artikkel 3
            Käesolev direktiiv on adresseeritud liikmesriikidele.

            Luxembourg, 3. juuni 2022

                  Nõukogu nimel

                  eesistuja

               F. RIESTER

            (1)  3. mai 2022. aasta arvamus (Euroopa Liidu Teatajas seni avaldamata).

            (2)  23. märtsi 2022. aasta arvamus (Euroopa Liidu Teatajas seni avaldamata).

            (3)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).


title: Komisjoni rakendusdirektiiv (EL) 2022/905, 9. juuni 2022, millega muudetakse direktiive 2003/90/EÜ ja 2003/91/EÜ teatavate põllumajandustaimesortide ja köögiviljasortide kontrollimise protokollide osas (EMPs kohaldatav tekst)

text:
                  10.6.2022

                  ET

                  Euroopa Liidu Teataja

                  L 157/1

         KOMISJONI RAKENDUSDIREKTIIV (EL) 2022/905,
         9. juuni 2022,
         millega muudetakse direktiive 2003/90/EÜ ja 2003/91/EÜ teatavate põllumajandustaimesortide ja köögiviljasortide kontrollimise protokollide osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 13. juuni 2002. aasta direktiivi 2002/53/EÜ ühise põllumajandustaimesortide kataloogi kohta, (1) eriti selle artikli 7 lõike 2 punkte a ja b,
         võttes arvesse nõukogu 13. juuni 2002. aasta direktiivi 2002/55/EÜ köögiviljaseemne turustamise kohta, (2) eriti selle artikli 7 lõike 2 punkte a ja b,
         ning arvestades järgmist:

                     (1)

                     Komisjoni direktiivide 2003/90/EÜ (3) ja 2003/91/EÜ (4) eesmärk on tagada, et põllumajandustaime- ja köögiviljasordid, mille liikmesriigid lisavad oma riiklikesse kataloogidesse, vastaksid Ühenduse Sordiameti (CPVO) kehtestatud protokollidele. Eelkõige on nende direktiivide eesmärk tagada vastavus eeskirjadele, milles käsitletakse teatavate põllumajandustaime- ja köögiviljasortide kontrollimisel minimaalselt hõlmatavaid tunnuseid ja kontrollimise miinimumtingimusi. CPVO protokollidega hõlmamata liikide puhul on kõnealuste direktiivide eesmärk tagada vastavus Rahvusvahelise Uute Taimesortide Kaitse Liidu (UPOV) suunistele.

                     (2)

                     CPVO on kehtestanud täiendavad protokollid ja ajakohastanud olemasolevaid, eelkõige hariliku keraheina, hariliku lutserni, hübriidlutserni, mugultimuti, põldtimuti, aasristiku, hariliku kanepi, hariliku rukki, tritikale, lehtpeedi ehk mangoldi, kähara peakapsa, valge peakapsa ja punase peakapsa, hariliku siguri, arbuusi, meloni, hariliku apteegitilli, aedsalati, tomati, aedspinati ja tomati pookealuste osas. Neid arengusuundi tuleks kajastada liidu õiguses.

                     (3)

                     Seepärast tuleks direktiive 2003/90/EÜ ja 2003/91/EÜ vastavalt muuta.

                     (4)

                     Liikmesriigid peavad kohaldama uusi eeskirju alates 1. jaanuarist 2023. Teatavate sortide puhul, mida ei ole ühtsesse põllu- või köögiviljakultuuride sordilehte kandmiseks heaks kiidetud, on ametlikud kontrollid, mis ei ole veel lõpetatud, alanud enne 1. jaanuari 2023 vastavalt direktiivile 2003/90/EÜ või direktiivile 2003/91/EÜ, nagu need kehtisid enne nende muutmist käesoleva direktiiviga. Selleks et kõnealuseid kontrolle mitte katkestada, tuleks nende suhtes kohaldada kõnealuseid varasemaid eeskirju.

                     (5)

                     Käesoleva direktiiviga ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2003/90/EÜ muutmine
            Direktiivi 2003/90/EÜ I ja II lisa asendatakse käesoleva direktiivi lisa A osaga.

            Artikkel 2
            Direktiivi 2003/91/EÜ muutmine
            Direktiivi 2003/91/EÜ lisad asendatakse käesoleva direktiivi lisa B osaga.

            Artikkel 3
            Ülevõtmine

               1.   Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. detsembriks 2022. Nad edastavad kõnealuste normide teksti viivitamata komisjonile. Nad kohaldavad neid norme alates 1. jaanuarist 2023.
               Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende vastu võetud põhiliste siseriiklike õigusnormide teksti.

            Artikkel 4
            Üleminekumeetmed
            Enne 1. jaanuari 2023 alanud sortide ametlike kontrollide suhtes, mis ei ole veel lõpetatud, kohaldatakse direktiive 2003/90/EÜ ja 2003/91/EÜ, nagu need kehtisid enne nende muutmist käesoleva direktiiviga.

            Artikkel 5
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 6
            Adressaadid
            Käesolev direktiiv on adresseeritud liikmesriikidele.

            Brüssel, 9. juuni 2022

                  Komisjoni nimel

                  president

               Ursula VON DER LEYEN

            (1)  EÜT L 193, 20.7.2002, lk 1.

            (2)  EÜT L 193, 20.7.2002, lk 33.

            (3)  Komisjoni 6. oktoobri 2003. aasta direktiiv 2003/90/EÜ, millega kehtestatakse rakendusmeetmed nõukogu direktiivi 2002/53/EÜ artikli 7 kohaldamiseks teatavate põllumajandustaimesortide kontrollimisel minimaalselt hõlmatavate tunnuste ja kontrollimise miinimumtingimuste osas (ELT L 254, 8.10.2003, lk 7).

            (4)  Komisjoni 6. oktoobri 2003. aasta direktiiv 2003/91/EÜ, millega kehtestatakse rakendusmeetmed nõukogu direktiivi 2002/55/EÜ artikli 7 kohaldamiseks teatavate köögiviljasortide kontrollimisel minimaalselt hõlmatavate tunnuste ja kontrollimise miinimumtingimuste osas (ELT L 254, 8.10.2003, lk 11).

            LISA

               A OSA

                     „I LISA

                        Artikli 1 lõike 2 punktis a osutatud selliste liikide loetelu, mis peavad vastama Ühenduse Sordiameti (CPVO) tehnilistele protokollidele
                         (*1)

                                    Teaduslik nimetus

                                    Tavanimetus

                                    Ühenduse Sordiameti protokoll

                                    Dactylis glomerata L.

                                 Harilik kerahein

                                 TP 31/1, 25.3.2021

                                    Festuca arundinacea Schreb.

                                 Roog-aruhein

                                 TP 39/1, 1.10.2015

                                    Festuca filiformis Pourr.

                                 Niitjas aruhein (ahtalehine aruhein)

                                 TP 67/1, 23.6.2011

                                    Festuca ovina L.

                                 Lamba-aruhein

                                 TP 67/1, 23.6.2011

                                    Festuca pratensis Huds.

                                 Harilik aruhein

                                 TP 39/1, 1.10.2015

                                    Festuca rubra L.

                                 Punane aruhein

                                 TP 67/1, 23.6.2011

                                    Festuca trachyphylla (Hack.) Hack.

                                 Kink-aruhein

                                 TP 67/1, 23.6.2011

                                    Lolium multiflorum Lam.

                                 Itaalia raihein

                                 TP 4/2, 19.3.2019

                                    Lolium perenne L.

                                 Karjamaa-raihein

                                 TP 4/2, 19.3.2019

                                    Lolium x hybridum Hausskn.

                                 Hübriidraihein

                                 TP 4/2, 19.3.2019

                                    Medicago sativa L.

                                 Harilik lutsern

                                 TP 6/1, 22.12.2021

                                    Medicago x varia T. Martyn

                                 Hübriidlutsern

                                 TP 6/1, 22.12.2021

                                    Phleum nodosum L.

                                 Mugultimut

                                 TP 34/1, 22.12.2021

                                    Phleum pratense L.

                                 Põldtimut

                                 TP 34/1, 22.12.2021

                                    Pisum sativum L. (partim)

                                 Põldhernes

                                 TP 7/2 rev. 3 corr., 16.3.2020

                                    Poa pratensis L.

                                 Aasnurmikas

                                 TP 33/1, 15.3.2017

                                    Trifolium pratense L.

                                 Aasristik

                                 TP 5/1, 22.12.2021

                                    Vicia faba L.

                                 Põlduba

                                 TP 8/1, 19.3.2019.

                                    Vicia sativa L.

                                 Suvivikk

                                 TP 32/1, 19.4.2016

                                    Brassica napus L. var. napobrassica (L.) Rchb.

                                 Kaalikas

                                 TP 89/1, 11.3.2015

                                    Raphanus sativus L. var. oleiformis Pers.

                                 Õlirõigas

                                 TP 178/1, 15.3.2017

                                    Brassica napus L. (partim)

                                 Raps

                                 TP 36/3, 21.4.2020

                                    Cannabis sativa L.

                                 Harilik kanep

                                 TP 276/2, 1.2.2022

                                    Glycine max (L.) Merr.

                                 Põldsoja

                                 TP 80/1, 15.3.2017

                                    Gossypium spp.

                                 Puuvillapõõsas

                                 TP 88/2, 11.12.2020

                                    Helianthus annuus L.

                                 Harilik päevalill

                                 TP 81/1, 31.10.2002

                                    Linum usitatissimum L.

                                 Harilik lina

                                 TP 57/2, 19.3.2014

                                    Sinapis alba L.

                                 Valge sinep

                                 TP 179/1, 15.3.2017

                                    Avena nuda L.

                                 Paljas kaer

                                 TP 20/3, 6.3.2020

                                    Avena sativa L. (includes A. byzantina K. Koch)

                                 Harilik kaer (sh bütsantsi kaer)

                                 TP 20/3, 6.3.2020

                                    Hordeum vulgare L.

                                 Harilik oder

                                 TP 19/5, 19.3.2019

                                    Oryza sativa L.

                                 Harilik riis

                                 TP 16/3, 1.10.2015

                                    Secale cereale L.

                                 Harilik rukis

                                 TP 58/1, rev, 27.4.2022

                                    Sorghum bicolor (L.) Moench subsp. bicolor

                                 Harilik sorgo

                                 TP 122/1, 19.3.2019

                                    Sorghum bicolor (L.) Moench subsp. drummondii (Steud.) de Wet ex Davidse

                                 Sudaani sorgo

                                 TP 122/1, 19.3.2019

                                    Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                 Liikide Sorghum bicolor subsp. bicolor ja Sorghum bicolor subsp. drummondii ristamise tulemusel saadud hübriidid

                                 TP 122/1, 19.3.2019

                                    xTriticosecale Wittm. ex A. Camus

                                 Perekonda Triticum kuuluva liigi ja perekonda Secale kuuluva liigi ristamisel saadud hübriidid

                                 TP 121/3, 27.4.2022

                                    Triticum aestivum L. subsp. aestivum

                                 Harilik nisu

                                 TP 3/5, 19.3.2019

                                    Triticum turgidum L. subsp. durum (Desf.) van Slageren

                                 Kõva nisu

                                 TP 120/3, 19.3.2014

                                    Zea mays L. (partim)

                                 Harilik mais

                                 TP 2/3, 11.3.2010

                                    Solanum tuberosum L.

                                 Harilik kartul

                                 TP 23/3, 15.3.2017

                     II LISA

                        Artikli 1 lõike 2 punktis b osutatud selliste liikide loetelu, mis peavad vastama Rahvusvahelise Uute Taimesortide Kaitse Liidu (UPOV) kontrollisuunistele
                         (*2)

                                    Teaduslik nimetus

                                    Tavanimetus

                                    UPOVi suunis

                                    Beta vulgaris L.

                                 Harilik peet

                                 TG/150/3, 4.11.1994

                                    Agrostis canina L.

                                 Soo-kastehein

                                 TG/30/6, 12.10.1990

                                    Agrostis gigantea Roth

                                 Suur kastehein

                                 TG/30/6, 12.10.1990

                                    Agrostis stolonifera L.

                                 Valge kastehein

                                 TG/30/6, 12.10.1990

                                    Agrostis capillaris L.

                                 Harilik kastehein

                                 TG/30/6, 12.10.1990

                                    Bromus catharticus Vahl

                                 Lapik luste

                                 TG/180/3, 4.4.2001

                                    Bromus sitchensis Trin.

                                 Alaska luste

                                 TG/180/3, 4.4.2001

                                    xFestulolium Asch. et Graebn.

                                 Perekonda Festuca kuuluva liigi ja perekonda Lolium kuuluva liigi ristamisel saadud hübriidid

                                 TG/243/1, 9.4.2008

                                    Lotus corniculatus L.

                                 Harilik nõiahammas

                                 TG 193/1, 9.4.2008

                                    Lupinus albus L.

                                 Valge lupiin

                                 TG/66/4, 31.3.2004

                                    Lupinus angustifolius L.

                                 Ahtalehine lupiin

                                 TG/66/4, 31.3.2004

                                    Lupinus luteus L.

                                 Kollane lupiin

                                 TG/66/4, 31.3.2004

                                    Medicago doliata Carmign.

                                 Liik lutserni perekonnast

                                 TG/228/1, 5.4.2006

                                    Medicago italica (Mill.) Fiori

                                 Liik lutserni perekonnast

                                 TG/228/1, 5.4.2006

                                    Medicago littoralis Rohde ex Loisel.

                                 Liik lutserni perekonnast

                                 TG/228/1, 5.4.2006

                                    Medicago lupulina L.

                                 Humallutsern

                                 TG/228/1, 5.4.2006

                                    Medicago murex Willd.

                                 Liik lutserni perekonnast

                                 TG/228/1, 5.4.2006

                                    Medicago polymorpha L.

                                 Võrkviljaline lutsern

                                 TG/228/1, 5.4.2006

                                    Medicago rugosa Desr.

                                 Liik lutserni perekonnast

                                 TG/228/1, 5.4.2006

                                    Medicago scutellata (L.) Mill.

                                 Liik lutserni perekonnast

                                 TG/228/1, 5.4.2006

                                    Medicago truncatula Gaertn.

                                 Liik lutserni perekonnast

                                 TG/228/1, 5.4.2006

                                    Trifolium repens L.

                                 Valge ristik

                                 TG/38/7, 9.4.2003

                                    Trifolium subterraneum L.

                                 Maaristik

                                 TG/170/3, 4.4.2001

                                    Phacelia tanacetifolia Benth.

                                 Harilik keerispea

                                 TG/319/1, 5.4.2017

                                    Arachis hypogaea L.

                                 Harilik maapähkel

                                 TG/93/4, 9.4.2014

                                    Brassica juncea (L.) Czern

                                 Sarepta kapsasrohi

                                 TG/335/1, 17.12.2020

                                    Brassica rapa L. var. silvestris (Lam.) Briggs

                                 Põld-kapsasrohi (naerishein)

                                 TG/185/3, 17.4.2002

                                    Carthamus tinctorius L.

                                 Värvisafloor

                                 TG/134/3, 12.10.1990

                                    Papaver somniferum L.

                                 Unimagun

                                 TG/166/4, 9.4.2014

               “

               B OSA

                     „I LISA

                        Artikli 1 lõike 2 punktis a osutatud selliste liikide loetelu, mis peavad vastama Ühenduse Sordiameti (CPVO) tehnilistele protokollidele
                         (*3)

                                    Teaduslik nimetus

                                    Tavanimetus

                                    Ühenduse Sordiameti protokoll

                                    Allium cepa L. (Cepa group)

                                 Harilik sibul, värtensibul

                                 TP 46/2, 1.4.2009

                                    Allium cepa L. (Aggregatum group)

                                 Pesasibul

                                 TP 46/2, 1.4.2009

                                    Allium fistulosum L.

                                 Talisibul

                                 TP 161/1, 11.3.2010

                                    Allium porrum L.

                                 Porrulauk

                                 TP 85/2, 1.4.2009

                                    Allium sativum L.

                                 Küüslauk

                                 TP 162/1 corr., 25.3.2004

                                    Allium schoenoprasum L.

                                 Murulauk

                                 TP 198/2, 11.3.2015

                                    Apium graveolens L.

                                 Varsseller

                                 TP 82/1, 13.3.2008

                                    Apium graveolens L.

                                 Juurseller

                                 TP 74/1, 13.3.2008

                                    Asparagus officinalis L.

                                 Harilik aspar ehk spargel

                                 TP 130/2, 16.2.2011

                                    Beta vulgaris L.

                                 Harilik peet, sh peet Cheltenham

                                 TP 60/1, 1.4.2009

                                    Beta vulgaris L.

                                 Lehtpeet ehk mangold

                                 TP 106/2, 14.4.2021

                                    Brassica oleracea L.

                                 Kähar lehtkapsas

                                 TP 90/1, 16.2.2011

                                    Brassica oleracea L.

                                 Lillkapsas

                                 TP 45/2 rev. 2, 21.3.2018

                                    Brassica oleracea L.

                                 Spargelkapsas ehk brokoli

                                 TP 151/2 rev. 2, 21.4.2020

                                    Brassica oleracea L.

                                 Rooskapsas

                                 TP 54/2 rev., 15.3.2017

                                    Brassica oleracea L.

                                 Nuikapsas

                                 TP 65/1 rev., 15.3.2017

                                    Brassica oleracea L.

                                 Kähar peakapsas, valge peakapsas ja punane peakapsas

                                 TP 48/3 rev. 2, 25.3.2021

                                    Brassica rapa L.

                                 Pekingi kapsas

                                 TP 105/1, 13.3.2008

                                    Capsicum annuum L.

                                 Harilik paprika

                                 TP 76/2 rev. 2 corr., 21.4.2020

                                    Cichorium endivia L.

                                 Kähar endiiviasigur ja sile endiiviasigur

                                 TP 118/3, 19.3.2014.

                                    Cichorium intybus L.

                                 Tööstuslik sigur

                                 TP 172/2, 1.12.2005

                                    Cichorium intybus L.

                                 Harilik sigur

                                 TP 154/1 rev. 2 corr., 14.4.2021

                                    Cichorium intybus L.

                                 Salatsigur

                                 TP 173/2, 21.3.2018

                                    Citrullus lanatus (Thunb.) Matsum. et Nakai

                                 Harilik arbuus

                                 TP 142/2, rev, 14.4.2021

                                    Cucumis melo L.

                                 Melon

                                 TP 104/2 rev. 2, 25.3.2021

                                    Cucumis sativus L.

                                 Harilik kurk

                                 TP 61/2 rev. 2, 19.3.2019

                                    Cucurbita maxima Duchesne

                                 Suureviljaline kõrvits

                                 TP 155/1, 11.3.2015.

                                    Cucurbita pepo L.

                                 Harilik kõrvits

                                 TP 119/1 rev., 19.3.2014

                                    Cynara cardunculus L.

                                 Hispaania artišokk ja kardi

                                 TP 184/2 rev., 6.3.2020

                                    Daucus carota L.

                                 Metsporgand

                                 TP 49/3, 13.3.2008

                                    Foeniculum vulgare Mill.

                                 Harilik apteegitill (fenkol)

                                 TP 183/2, 14.4.2021

                                    Lactuca sativa L.

                                 Aedsalat

                                 TP 13/6 rev. 3, 27.4.2022

                                    Solanum lycopersicum L.

                                 Harilik tomat

                                 TP 44/4 rev. 5, 14.4.2021

                                    Petroselinum crispum (Mill.) Nyman ex A. W. Hill

                                 Aedpetersell

                                 TP 136/1 corr., 21.3.2007

                                    Phaseolus coccineus L.

                                 Õisuba

                                 TP 9/1, 21.3.2007

                                    Phaseolus vulgaris L.

                                 Harilik aeduba

                                 TP 12/4, 27.2.2013

                                    Pisum sativum L. (partim)

                                 Kortsteraline hernes, siledateraline hernes ja suhkruhernes

                                 TP 7/2 rev. 3 corr., 16.3.2020

                                    Raphanus sativus L.

                                 Aedrõigas

                                 TP 64/2 rev. corr., 11.3.2015

                                    Rheum rhabarbarum L

                                 Kurdlehine rabarber

                                 TP 62/1, 19.4.2016

                                    Scorzonera hispanica L.

                                 Aed-mustjuur

                                 TP 116/1, 11.3.2015

                                    Solanum melongena L.

                                 Harilik baklažaan

                                 TP 117/1, 13.3.2008

                                    Spinacia oleracea L.

                                 Aedspinat

                                 TP 55/5 rev. 4, 27.4.2022

                                    Valerianella locusta (L.) Laterr.

                                 Põldkännak

                                 TP 75/2, 21.3.2007

                                    Vicia faba L. (partim)

                                 Põlduba

                                 TP 206/1, 25.3.2004

                                    Zea mays L. (partim)

                                 Suhkrumais ja lõhenev mais

                                 TP 2/3, 11.3.2010

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 Tomati pookealused

                                 TP 294/1 rev. 5, 14.4.2021

                                    Cucurbita maxima Duchesne x Cucurbita moschata Duchesne

                                 Liikide Cucurbita maxima Duchesne ja Cucurbita moschata Duchesne ristamise tulemusel saadud hübriidid, mida kasutatakse pookealustena

                                 TP 311/1, 15.3.2017

                     II LISA

                        Artikli 1 lõike 2 punktis b osutatud selliste liikide loetelu, mis peavad vastama Rahvusvahelise Uute Taimesortide Kaitse Liidu (UPOV) kontrollisuunistele
                         (*4)

                                    Teaduslik nimetus

                                    Tavanimetus

                                    UPOVi suunis

                                    Brassica rapa L.

                                 Naeris

                                 TG/37/10, 4.4.2001

               “

               (*1)  Kõnealuste protokollide tekst on kättesaadav Ühenduse Sordiameti (CPVO) veebisaidil (www.cpvo.europa.eu).

               (*2)  Kõnealuste suuniste tekst on kättesaadav UPOVi veebisaidil (www.upov.int).

               (*3)  Kõnealuste protokollide tekst on kättesaadav Ühenduse Sordiameti (CPVO) veebisaidil (www.cpvo.europa.eu).

               (*4)  Kõnealuste suuniste tekst on kättesaadav UPOVi veebisaidil (www.upov.int)